Նշենք, որ Ալ. Հարությունյանի անվան փողային գործիքների միջազգային փառատոնը կկրի շարունակական բնույթ՝ յուրաքանչյուր տարի Հայաստան բերելով բազմաթիվ հայտնի անուններ: Ի դեպ, փառատոնի շրջանակում կազմակերպվում են նաեւ վարպետության դասեր, ինչը Կարեն Դուրգարյանը շատ է կարեւորում: «Ալեքսանդր Հարությունյանն այն կոմպոզիտորներից է, որի գործերը շատ են հնչում Եվրոպայում: Նրա «Շեփորի կոնցերտը» հայտնի է ամբողջ աշխարհում, բոլոր միջազգային մրցույթները ներառում են այդ կոնցերտը: Մեզ համար պատիվ է, որ մրցույթը կրում է Ալեքսանդր Հարությունյանի անունը: Նրա շնորհիվ փորձում ենք երիտասարդ սերնդի համար ճանապարհ հարթել»,- հավելեց Կարեն Դուրգարյանը: